Obec Prečín, podľa § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a zmysle ust. zákona č. 448/2008 Zb. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov vydáva toto všeobecne záväzné nariadenie (ďalej len VZN).

**VŠEOBECNE ZÁVÄZNÉ NARIADENIE**

**č. 1/2024 o poskytovaní sociálnych služieb a výške úhrad za poskytované sociálne služby.**

**Článok I.**

**Úvodné ustanovenia**

**1.** Týmto všeobecne záväzným nariadením (ďalej len „VZN“) sa upravujú podmienky poskytovania niektorých sociálnych služieb, a to opatrovateľskej služby podľa ustanovenia §41 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon), v znení neskorších predpisov (ďalej len „zákon o sociálnych službách“) a spôsob a výška úhrady za poskytovanie terénnej opatrovateľskej a terénnej odľahčovacej služby.

**2.** Obec Prečín v rámci svojej pôsobnosti zabezpečuje konanie vo veci odkázanosti na sociálnu službu ( opatrovateľská služba, zariadenie opatrovateľskej služby, denný stacionár a zariadenie pre seniorov) na základe písomnej Žiadosti občana o posúdenie odkázanosti na sociálnu službu, ktorý má trvalý pobyt v Obci Prečín.

**3.** Žiadosti uvedené v tomto VZN má obec Prečín k dispozícií v elektronickej verzii na internetovej stránke obce a v tlačenej verzii na obecnom úrade Prečín, v kancelárii Spoločného obecného úradu Jasenica.

**4.** Poskytovateľom opatrovateľskej služby je Obec Jasenica (ďalej poskytovateľ).

**5.** Toto VZN podrobnejšie upravuje:

* posudzovanie odkázanosti fyzickej osoby na pomoc inej fyzickej osoby,
* poskytovanie opatrovateľskej služby,
* poskytovanie terénnej odľahčovacej služby,
* spôsob úhrady, výšku úhrady a spôsob platenia úhrady za poskytovanú opatrovateľskú službu.

**Článok II.  
Konanie  vo veci odkázanosti na sociálnu službu**

**1.** Konanie vo veci odkázanosti na sociálnu službu sa začína podaním písomnej Žiadosti o posúdenie odkázanosti fyzickej osoby na pomoc inej osoby, ktorú podáva občan s trvalým pobytom v obci Prečín na Obecnom úrade.

**2.** Obec Prečín v rámci svojej pôsobnosti vydáva rozhodnutia o odkázanosti na sociálne služby:

1. opatrovateľská služba
2. denný stacionár
3. zariadenie opatrovateľskej služby
4. zariadenie pre seniorov

**3.** Žiadosť o posúdenie odkázanosti na sociálnu službu obsahuje:   
 a) meno a priezvisko fyzickej osoby, ktorej sa má sociálna služba poskytovať,   
 b) rodné číslo (ak je pridelené) a dátum narodenia,   
 c) adresa pobytu,   
 d) rodinný stav,   
 e) štátne občianstvo,   
 f) druh sociálnej služby, na ktorú má byť fyzická osoba posúdená,   
 g) Potvrdenie poskytovateľa zdravotnej starostlivosti o nepriaznivom zdravotnom stave fyzickej osoby, ktorá žiada o posúdenie odkázanosti na sociálnu službu, nie staršie ako šesť mesiacov.

Žiadosť môže obsahovať aj identifikačné údaje a kontaktné údaje fyzickej osoby, ktorá môže poskytnúť fyzickej osobe, ktorej odkázanosť na sociálnu službu sa má posudzovať, a obci potrebnú súčinnosť, v záujme riadneho vedenia konania.

**4.** Podkladom na vydanie rozhodnutia o odkázanosti na sociálnu službu je posudok odkázanosti na sociálnu službu.

**5.** Posudok odkázanosti na sociálnu službu sa vyhotovuje na základe lekárskeho a sociálneho posudku:

**a)** lekársky posudok vypracuje na základe lekárskeho nálezu posudzujúci lekár, s ktorým má obec uzatvorenú zmluvu a určí stupeň odkázanosti fyzickej osoby na pomoc inej osoby;

**b)** sociálny posudok: vykonáva poverený sociálny pracovník a posudzuje individuálne predpoklady žiadateľa, jeho rodinné prostredie a prostredie, ktoré ovplyvňuje jeho začlenenie do spoločnosti.

**6.** Priebeh konania vo veci rozhodovania o odkázanosti na sociálnu službu zabezpečuje Obec Prečín prostredníctvom Spoločného obecného úradu Jasenica.

**Článok III.  
Poskytovanie opatrovateľskej služby**

**1.** Opatrovateľská služba je terénna sociálna služba, ktorá sa poskytuje osobám s trvalým pobytom v obci Prečín, ktorí o ňu požiadajú, v mieste, ktoré si určí občan na základe žiadosti občana.

**2.** Opatrovateľská služba sa poskytuje na neurčitý čas alebo určitý čas, ktorý stanoví posudzujúci lekár.

**3.** Opatrovateľská služba sa poskytuje minimálne 1 hod. denne, spravidla v pracovných dňoch v čase od 6,00 hod. do 18,00 hod. prostredníctvom opatrovateliek, s ktorými poskytovateľ sociálnej služby – Obec Jasenica má uzatvorený pracovný pomer.

**4.** Postup pri poskytovaní opatrovateľskej služby:

**1.** občan požiada Obec Prečín o zabezpečenie poskytovania opatrovateľskej služby, spolu s prílohami a právoplatným Posudkom a Rozhodnutím o odkázanosti na opatrovateľskú službu.

**2.** občan požiada poskytovateľa o uzatvorenie Zmluvy o poskytovaní opatrovateľskej služby.

Podmienky poskytovania opatrovateľskej služby sa upravujú na základe žiadosti občana, ktoré adresuje poskytovateľovi.

**3.** Poskytovateľ uzatvorí s občanom Zmluvu o poskytovaní opatrovateľskej služby, alebo ho (s jeho súhlasom) zaradí do Zoznamu čakateľov na poskytovanie opatrovateľskej služby.

**5.** Žiadosť o zabezpečenie poskytovania sociálnej služby musí obsahovať :  
meno a priezvisko, titul

1. dátum narodenia
2. adresa trvalého, prechodného pobytu
3. telefónny kontakt, email
4. štátne občianstvo
5. rodinný stav
6. druh a forma sociálnej služby
7. názov poskytovateľa sociálnej služby
8. adresa poskytovania sociálnej služby
9. predpokladaný daň začatia poskytovania sociálnej služby
10. čas poskytovania
11. právoplatné Rozhodnutie o odkázanosti na sociálnu službu
12. príjmové a majetkové pomery žiadateľa
13. vyhlásenie o majetku fyzickej osoby na účely platenia úhrady za sociálnu službu
14. kontakt na rodinných príslušníkov
15. údaje zákonného zástupcu- ak nie je žiadateľ spôsobilý na právne úkony,
16. iné doklady , ktoré sú podkladom na

**6.** Žiadosť o uzatvorenie zmluvy o poskytovaní opatrovateľskej služby musí obsahovať:

1. meno a priezvisko, titul
2. dátum narodenia
3. adresa trvalého, prechodného pobytu
4. telefónny kontakt, email
5. štátne občianstvo
6. rodinný stav
7. druh a forma sociálnej služby
8. názov poskytovateľa sociálnej služby
9. adresa poskytovania sociálnej služby
10. predpokladaný daň začatia poskytovania sociálnej služby
11. čas poskytovania
12. údaje zákonného zástupcu - ak nie je žiadateľ spôsobilý na právne úkony,
13. prílohy:
    * právoplatné Rozhodnutie o odkázanosti na sociálnu službu,
    * právoplatný Posudok o odkázanosti na sociálnu službu,
    * vyhlásenie o majetku fyzickej osoby na účely platenia úhrady za sociálnu službu, doklad o výške aktuálneho príjmu žiadateľa

**7.** Ak sa zmenia skutočnosti, ktoré sú predmetom zmluvy o poskytovaní sociálnej služby, možno tieto skutočnosti zmeniť dodatkom k zmluve o poskytovaní sociálnej služby.

**Článok IV.  
Spôsob úhrady, výška úhrady a spôsob platenia úhrady za poskytovanú opatrovateľskú službu**

**1.** Prijímateľ opatrovateľskej služby je povinný platiť úhradu za poskytovanú opatrovateľskú službu podľa svojho príjmu a majetku v súlade ustanoveniami zákona o sociálnych službách,  zákonom č. 601/2003 Z. z. o životnom minime a o zmene a doplnení niektorých zákonov a súvisiacich právnych predpisov

**2.** Obec určuje sumu úhrady za sociálnu službu, spôsob jej určenia a platenia Zmluvou o poskytovaní sociálnej služby, v súlade s týmto všeobecne záväzným nariadením, najviac vo výške ekonomicky oprávnených nákladov. Výška úhrady uvedená v Prílohe č. tohto VZN.

**3.** Výška úhrady za opatrovateľskú službu môže byť znížená v závislosti od poskytovanej dotácie z MPSVaR SR, ÚPSVaR SR alebo inej inštitúcie na podporu opatrovateľskej služby.

**4.** Úhrada za opatrovateľskú službu sa vypočíta podľa skutočného rozsahu hodín poskytnutých úkonov sebaobsluhy, úkonov starostlivosti o domácnosť a základných sociálnych aktivít v kalendárnom mesiaci, v ktorom sa opatrovateľská služba poskytla.

**5.** Ak prijímateľovi z dôvodu uvedených v §73 zákona o sociálnej pomoci nevznikne povinnosť platiť úhradu alebo jej časť, bude sa v tomto prípade postupovať v zmysle platnej legislatívy.

**6.** V prípade, že prijímateľ, alebo iná osoba neuhradí úhradu- alebo jej časť za poskytnutú opatrovateľskú službu, je uvedená suma vedená ako pohľadávka obce Prečín.

**7.** Prijímateľ sociálnej služby je povinný za poskytovanie opatrovateľskej služby zaplatiť úhradu najneskôr do 15. dňa nasledujúceho kalendárneho mesiaca, v zmysle podmienok ustanovených v Zmluve o poskytovaní opatrovateľskej služby.

**8.** Celková úhrada za opatrovateľskú službu sa zaokrúhľuje na desať euro centov smerom nadol.

**Článok V.**

**Odľahčovacia služba**

**1.** Obec Prečín poskytuje podpornú Odľahčovaciu službu terénnou formou v obydlí občana. Zabezpečuje ju poskytovateľ prostredníctvom terénnej opatrovateľskej služby.

**2.** Občan požiada o zabezpečenie poskytovania Odľahčovacej služby Obec Prečín.

K žiadosti je potrebné doložiť právoplatný Posudok vydaný príslušným úradom práce, sociálnych vecí a rodiny SR.

**3.** Obec určuje sumu úhrady za Odľahčovaciu službu, spôsob jej určenia a platenia Zmluvou o poskytovaní sociálnej služby, v súlade s týmto všeobecne záväzným nariadením, najviac vo výške ekonomicky oprávnených nákladov. Výška úhrady uvedená v Prílohe č.1 tohto VZN.

**4.** Zmluva o poskytovaní terénnej odľahčovacej služby sa uzatvára medzi občanom a poskytovateľom.

**Článok VII.  
Záverečné ustanovenia**

1. Návrh tohto VZN bol zverejnený na úradnej tabuli, centrálnej elektronickej úradnej tabuli a na internetovej stránke obce na dobu 15 dní.
2. V prípade vzniku otázok neupravených týmto nariadením sa tieto spravujú zákonom o sociálnych službách, respektíve príslušnými právnymi predpismi Slovenskej republiky vzťahujúcimi sa na danú oblasť.
3. Toto VZN schválilo Obecné zastupiteľstvo v Prečíne, dňa ................, uznesením OZ číslo ................
4. Schválené VZN č.1/2024 O poskytovaní sociálnych služieb a výške úhrad za poskytované sociálne služby bolo vyvesené na úradnej tabuli a na internetovej stránke obce na dobu 15 dní.
5. Toto VZN nadobúda účinnosť dňa 01.07.2024.
6. Nadobudnutím účinnosti VZN č. 1/2024 O poskytovaní sociálnych služieb a výške úhrad za poskytované sociálne služby sa ruší VZN č. 1/2015 zo dňa 30. 4. 2015.
7. Toto VZN je prístupné na internetovej stránke obce a na Obecnom úrade v Prečíne.

|  |  |
| --- | --- |
|  | ........................................... |
|  | Anton Lagíň  starosta obce Prečín |
| Vyvesené na úradnej tabuli dňa: | |  |
| Zvesené z úradnej tabule dňa: | |  |

**Príloha č. 1**

|  |  |
| --- | --- |
|  | EUR/ hodina |
| Výška úhrady za OS v čase od 06:00 do 18:00 hod. za 1 hod. | 2,00 € |
| Výška úhrady: Počas pracovných dní od 18:00 hod. do 06:00 hod., počas víkendov a sviatkov. | 5,00 € |
| Výška úhrady za odľahčovaciu službu | 2,50 € |
| Výška úhrady pre občanov, ktorí nemajú právoplatné rozhodnutie o odkázanosti na poskytovanie opatrovateľskej služby | Vo výške EON |